Rugbybase beslis Dinsdag oor OP se lot | Netwerk24
Deur Hendrik Cronjé 09 Mei 2021 00:03
André Rademan Foto: Michael Green
'n Interessante kiesstryd word dus verwag wanneer die land se rugbybase Dinsdag op die virtuele jaarvergadering van SA Rugby se hoofraad moet stem of die OP vanjaar in die Eerste Liga bly of tot die Premierliga bevorder moet word.
Die OP benodig 'n meerderheid van 75% stemme onder die ander 13 stemgeregtigde unies. Die Grens mag nie stem nie omdat hy onder administrasie is.
Op Januarie se vergadering, toe die eerste keer daaroor gestem is, het agt unies daarteen gestem en vyf daarvoor.
André Rademan, president van OP, het die ander 13 unies daarna in 'n brief kwaai oor die uitslag gelooi. Hy het gesê die land se rugbybase versaak hul plig om transformasie én die ontwikkeling van swart etniese spelers na te streef.
Rademan het amptelik versoek dat die besluit hersien en die OP se Curriebeker-toekoms op die agenda vir Dinsdag se vergadering geplaas word.
'n Ander baie belangrike agendapunt is SA Rugby se begroting en of vanjaar se Curriebeker-Premierliga oor 'n enkel- of dubbelronde beslis moet word. Dit sou 'n dubbelronde gewees het, maar die Britse en Ierse Leeus se toer hierheen kan dit beïnvloed.